b'\n_START_ARTICLE_\nAftonposten\n_START_PARAGRAPH_\nAftonposten (vuosina 1892\xe2\x80\x931893 Aftonbladet, 1893\xe2\x80\x931895 Helsingfors Aftonblad) oli Helsingiss\xc3\xa4 vuosina 1892\xe2\x80\x931900 ilmestynyt ruotsinkielinen sanomalehti._NEWLINE_Lehden perusti faktori Viktor Pettersson. Sen kilpailija, kansanlehti Folkv\xc3\xa4nnen, yhdistettiin pian Aftonbladetiin. Kes\xc3\xa4ll\xc3\xa4 1893 tehdyn konkurssin j\xc3\xa4lkeen lehti myytiin ruotsinmielisten muodostamalle yhtym\xc3\xa4lle, ja sen nimeksi tuli ensin Helsingfors Aftonblad ja vuonna 1895 Aftonposten. Linjaltaan se oli maaseutuv\xc3\xa4est\xc3\xb6lle tarkoitettu ruotsinmielinen, kansanvalistusta korostava uutislehti. Jo aikaisemmin sensuurista k\xc3\xa4rsinyt Aftonposten sai helmikuun manifestin j\xc3\xa4lkeen m\xc3\xa4\xc3\xa4r\xc3\xa4aikaisen lakkautustuomion, ja syyskuussa 1900 kenraalikuvern\xc3\xb6\xc3\xb6ri Bobrikov lakkautti sen kokonaan. Lehden seuraajaksi perustettiin saman vuoden lopussa Dagligt Allehanda._NEWLINE_Kuudesti viikossa ilmestyneen lehden levikki liikkui 3\xc2\xa0000 kappaleen molemmin puolin.'